<classify> CHUO cha Afya cha Mtakatifu Joseph kilichopo Boko Jijini Dar es Salaam kimeendesha zoezi la uchangiaji damu kwa wanafunzi chuoni hapo kwa ajili ya kuwasaidia majeruhi wa ajali ya moto iliyotokea mwishoni mwa wiki iliyopita mkoani Morogoro.Akizungumzia tukio hilo lililoendeshwa kwa usaidizi wa ofisi ya mfuko wa damu salama mkoa wa Kinondoni, Makamu Rais wa Chuo hicho Joachim George alisema kuwa hatua hiyo imelenga kutatua tatizo la uhaba wa damu inayohitajika kwa ajili ya wagonjwa hao na wengine waliopo hospitalini.Alisema pamoja na msisitizo kwa jamii unaotolewa kila siku kuhusiana na suala la uchangiaji wa damu, wameona vyema kuandaa utaratibu huo kwa haraka lengo likiwa kuwasaidia wagonjwa hao wa ajali ya moto waliolazwa katika hospitali za Muhimbili na Morogoro.Tumefanya hivi pia ili kuunga mkono kauli ya Waziri Mkuu Kassim Majaliwa ambaye amewaomba wananchi wote kwa umoja wao kujitokeza kuchangia damu ili kuokoa maisha ya wenzetu alisema Joachim.Aidha alisema anaamini damu hiyo itakayokusanywa pamoja na wagonjwa hao wa ajali ya moto pia itawasaidia wagonjwa wengine walipo hospitalini pamoja na wale wanaotarajiwa kupelekwa huku akiitaka jamii kujenga utamaduni wa Kujitokeza kuchangia damu kila wakati.Kwa upande wake Makamu wa Rais Mstaafu wa Chuo hicho Elisafi Elibariki alisema mbali na tukio hilo la uchangiaji damu chuo hicho pia kimekuwa kikishiriki katika matukio mbalimbali yanayohusiana na masuala ya afya ikiwemo ya kutoa elimu kwa jamii juu ya matumizi sahihi ya dawa na namna ya kujinga na maradhi mbalimbali.Alisema mbali na hayo pia kwa kiasi kikubwa Chuo hicho cha Mtakatifu Joseph kimeweza kushiriki katika mipango mbalimbali inayofanywa na Serikali katika mapambano dhidi ya magonjwa ya aina mbalimbali lengo likiwa ni kusambaza uelewa katika jamii.Aidha aliomba wananchi na taasisi mbalimbali kujitokeza na kuitikia wito wa Waziri Mkuu kuchangia damu kwa ajili ya kuwasaidia wahanga hao wa tukio la ajali ya moto lililogharimu maisha ya watanzania wenzetu zaidi ya sabini.  <topic>: KITAIFA 